סכנה מבפנים

עלילה

בתחילת הסרט, ניתן לראות את שרה קלארק ההריונית (רייצ'ל ניקולס) ואת בעלה נוסעים במכונית שלהם. באמצע הנסיעה, בועט התינוק של שרה בבטנה, והשניים מתרגשים ולא שמים לב כי ניצבת מכונית לפניהם. עקב כך מתרחשת תאונת דרכים בה נהרג בעלה של שרה, ואילו שמיעתה של שרה נפגעת. לאחר כמה זמן, שרה חיה בדירה קטנה בשכונה שקטה. באחד הלילות דופקת בדלתה אישה (לורה הרינג) המבקשת ממנה לפתוח את הדלת במטרה לתת לה להתקשר למוסכניק. שרה מפחדת לפתוח לה את הדלת והיא מבקשת מהגברת לעבור לדירה ממול. האישה מתחילה להתרגז ולדפוק בחוזקה על הדלת ושרה מדליקה את מנורת הכניסה ומופתעת לגלות כי זו אינה פועלת. באותה הסצנה אומרת שרה אל האישה כי היא לא רוצה להעיר את בעלה, אך האישה אומרת לה שבעלה מת בתאונת דרכים ושרה משקרת.
מיד לאחר מכן, מתקשרת שרה אל המשטרה המבטיחה לסייר בסמוך לביתה. כמה שעות לאחר מכן, הולכת שרה לישון תוך שהיא מנתקת מאוזניה את מכשיר השמיעה שלה. האישה מצליחה לחדור הביתה וכשהיא רואה את שרה היא שמה בפיה סם הרדמה, תוך שהיא אומרת לה שהיא תפתח את בטנה ותיקח ממנה את התינוק שלה. שרה מצליחה לאחר כמה זמן לקום ולהיאבק באישה. בין השתיים פורץ מאבק אשר בסווה מסתגרת שרה בחדר השירותים שבביתה. האישה צועקת לשרה כי היא הזריקה לה פרוסטגלנדין, ושהיא אמורה ללדת בכל רגע. שרה המבוהלת צועקת מחלון ביתה לעזרה משכנה, וזה לא מבין את מצוקתה ומנופף לה לשלום תוך שהאישה מגיעה מאחוריו ורוצחת אותו.
באמצע הסרט, משקרת האישה כי היא אמה של שרה, בעוד אמה האמיתית נרצחה בטעות על ידי שרה, וזאת בעקבות כך שחשבה שזוהי האישה המאיימת להרוג אותה. בסוף הסרט, מגלה שרה מי האישה תוך שהשתיים נאבקות אחת בשנייה. האישה מספרת לשרה כי באותה התאונה שעשתה, מת התינוק שלה והיא דורשת את תינוקה של שרה כפיצוי. שרה מבקשת את סליחתה של האישה, אך זו בכל זאת נאבקת בשרה עד שהיא טובעת בבריכת הבית הסמוך. לבסוף, שרה חוזרת הביתה כשהיא חבולה ופצועה וממשיכה בחייה.

הפקה

ב-4 במאי 2016 נמסר שרייצ'ל ניקולס הצטרפה ללורה הרינג בצוות השחקנים, כדמויות הראשיות ברימייק לסרט הצרפתי.
הסרט הופק על ידי החברה הספרדית Nostromo Pictures והחברה האמריקאית Inside Productions.

הפצה והכנסות

הקרנת הבכורה של "סכנה מבפנים" התקיימה בפסטיבל הקולנוע בסיטגס שבספרד ב-7 באוקטובר 2016, והסרט יצא לבתי הקולנוע שם ב-28 ביולי 2017. בארצות הברית יצא הסרט רק ב-12 בינואר 2018 בהפצה מצומצמת לבתי הקולנוע ולצפייה ביתית. בישראל הסרט ראה אור ב-17 באוגוסט 2017. ההכנסות בעולם הסתכמו ב-794,979 דולר.

ביקורות

במאגר ביקורות הסרטים Rotten Tomatoes קיבל הסרט 29% ביקורות חיוביות בשקלול 17 ביקורות, ואילו מקרב קהל הצופים קיבל הסרט ציון 23% על בסיס 87 ביקורות. באתר Metacritic קיבל הסרט ציון 36 על בסיס שש ביקורות שהוגדרו "שליליות בדרך כלל".
פרנק שק כתב ב"הוליווד ריפורטר" שהעלילה מאולצת עד גיחוך, ועושה עוול לסרט המקור הצרפתי. כמו כן, שתי הדמויות הראשיות לא משכנעות, כל הדמויות לא מפגינות אינטליגנציה, ובסיכום, לדעת שק, הסרט רוקן את העלילה ממתח, ואין לו זכות קיום. באופן דומה, בראיין טאלריקו הביע את דעתו שהסרט לא מצדיק את קיומו, נכשל בניסיונו להפחיד וכלל "לא יודע איזה סיפור הוא מספר", כאשר ניקולס והארינג תורמות לסרט יותר ממה שהוא ראוי לו. לגבי ויוואס, טאלריקו מציין שנראה שהבמאי ניסה להשתמש במוטיבים בסגנון אלפרד היצ'קוק, אך איננו מחויב להם עד הסוף, והשינוי שעשה ויוואס בסוף הסרט, יחסית לסרט המקור, רק מעורר תמיהה אצל הצופה. א.א. דאוד טען שלמרות שהסרט מבוים בכישרון ובאינליגנציה מסוימת, הוא תהה מה הטעם בגרסה מתונה לסרט שכל הצדקת קיומו היא הקיצוניות שבו. בישראל, אורון שמיר כתב באתר "סריטה" שלאור חוויית הסרט המקורי, לא בטוח שיש סיבה לחוות את החוויה הנוכחית.